Կափառնայում (ֆիլմ)

«Կափառնայում» (), լիբանանյան գեղարվեստական ֆիլմ, որը նկարահանվել է 2018 թվականին, ռեժիսոր Նադին Լաբակիի կողմից։ Առաջին ցուցադրությունը տեղի է ունեցել 2018 թվականի մայիսի 17-ին, Կաննի կինոփառատոնի ժամանակ, որտեղ ֆիլմն արժանացել է էկումենիկ ժյուրիի և հանդիսատեսի համակրանք մրցանակներին։

Ֆիլմն առաջադրվել է 2019 թվականի «Օսկար» մրցականի` Լավագույն օտարալեզու ֆիլմ անվանակարգում։ Պատմության մեջ երկրորդ լիբանանյան ֆիլմն է, որն առաջադրվել է Օսկար մրցանակի։ Առաջինը ռեժիսոր Զիադ Դուերի «Վիրավորանք» ֆիլմն էր 2017 թվականին։

Սյուժե 
Ֆիլմն սկսվում է դատարանի տեսարանով։ 12-ամյա բեյրութցի Զեյնը, որը դատապարտված է հինգ տարվա ազատազրկման` «շան որդու» (իր բնութագրմամբ) վրա հարձակվելու համար, դատի է տվել իր ծնողներին` իրեն լույս աշխարհ բերելու համար։ Ոչ ոք չգիտի Զեյնի ծննդյան օրը, նա փաստաթղթեր չունի։ Զուգահեռաբար ոստիկաններն զբաղվում են մի քանի եթվոպուհիների, այդ թվում` Ռահիլ անունով երիտասարդ կնոջ արտաքսմամբ։

Հաջորդ տեսարանները ցուցադրում են մի քանի ամիս առաջվա իրադարձություններ։ Զեյնը մեծանում է անապահով բազմազավակ ընտանիքում, որտեղ 11-ամյա քրոջ` Սահարի հետ, գումար է վաստակում` կեղծ դեղատոմսով տրամադոլ գնելով և դրա փոշով հագուստը տրորելով, որը հետո մայրը` Սուադը, վաճառում է բանտում։ Բացի դրանից, Զեյնը բեռնակիր է աշխատում Ասսադի խանութում, ում տունը նրանք վարձել են։ Ասսադը, որը հասուն տղամարդ է, հետաքրքրված է Սահարով, ինչը վախեցնում է Զեյնին։ Պարզելով, որ Սահարի մոտ դաշտանային ցիկլ է սկսվել, նա սովորեցնում է քրոջը, թե ինչպես թաքցնի դա ծնողներից։

Զեյնը Սահարի հետ փախուստ է ծրագրում, սակայն ծնողներն ամուսնացնում են աղջկան Ասսադի հետ, և Զեյնը տնից մենակ է հեռանում։ Ավտոբուսում նրա կողքին մի տարիքով մարդ է նստում, որի հագին Մարդ-սարդի վատ կարված կոստյում էր. նա լունապարկի աշխատող էր։ Զեյնը նրա հետ իջնում է ավտոբուսից նույն կանգառում, սակայն չի կարողանում հասնել տղամարդուն։ Շուտով փողը վերջանում է, Զեյնը փորձում է ցանկացած աշխատանք գտնել, սակայն նրան ամենուր մերժում են` փաստաթղթեր չունենալու պատճառով։

Ժամանցի զբոսայգում նրան նկատում է Ռահիլը։ Նա խղճում է Զեյնին և նրան իր տուն է տանում, որը երկաթե թիթեղներից պատրաստված հյուղակ էր, որպեսզի Զեյնը հետևի նրա որդուն` Յոնասին։ Զեյնը, որը ծնվել էր բազմազավակ ընտանիքում, հիանալիորեն գլուխ է հանում դայակի դերից։ Ռահիլը փորձում է երկարացնել բնակության կեղծ թույլտվությունը խաբեբա Աստրոյի մոտ, սակայն նա բավականաչափ փող չունի։ Ասպրոն փորձում է գնել նրա որդուն` նրա համար լավագույն կյանք խոստանալով հարուստ ընտանիքում, սակայն Ռահիլը հրաժարվում է։ Թույլտվության ժամկետի սպառումից հետո ոստիկանները ձերբակալում են Ռահիլին և ուղարկում նրան արտաքսման բանտ։ Զեյնը փորձում է գտնել Ռահիլին, սակայն շուտով հասկանում է, որ նա չի վերադառնալու։ Փորձելով կերակրել երեխային` նա նորից սկսում է տրամադոլ վաճառել։ Փողոցում նա ծանոթանում է սիրիացի փախստական Մայսունի հետ, որը նրան պատմում է, թե Ասպրոն խոստացել է նրան Շվեդիա ուղարկել։ Զեյնը խնդրում է նրան իրեն էլ Մայսունի հետ Շվեդիա ուղարկել, Ասպրոն համաձայնում է անել դա` Յոնասին տալու փոխարեն։ Զեյնը գիտակցում է, որ ի վիճակի չէ խնամել երեխային, և նրան տալիս է Ասպրոյին։ Ասպրոն ասում է, թե ինքը կարող է նաև Զեյնին ուղարկել ցանկացած երկիր, լավ մարդկանց մոտ, միայն թե նա պետք է ներկայացնի անձը հաստատող որևէ փաստաթուղթ։ Զեյնը հայրենի տուն է գնում` փաստաթղթերի հետևից, սակայն ծնողները ծիծաղում են նրա վրա` ասելով, թե նրանցից որևէ մեկը փաստաթղթեր չունի։ Այստեղ Զեյնը նաև իմանում է, որ Սահարը մահացել է, և դանակի հարվածներ է հասցնում Ասսադին։ Դատարանում Զեյնն ստանում է 5 տարվա ազատազրկում։

Բանտում նա իմանում է մոր հերթական հղիության մասին, ինչպես նաև այն, որ նա պատրաստվում է ապագա երեխային Սահար անվանակոչել։ Բարկանալով, որ մայրն այդպես էլ ոչնչից դաս չի քաղում, նա զանգում է անապահով երեխաների մասին պատմող հաղորդմանն ու օգնում է նրանց։ Զեյնն ասում է, որ այլևս ի վիճակի չէ հանդուրժել ավագների անպատասխանատու պահվածքը, ինչպես նաև` հաղորդում է Ասպրոյի արած մարդկանց առևտրի մասին։ Ոստիկանությունն Ասպրոյի տանը հայտնաբերում է անօրինական ներգաղթյալների, այդ թվում և` Յոնասին։ Որդուն վերադարձնում են Ռահիլին և նրանց ուղարկում են Եթովպիա։

Զեյնն ստանում է անձը հաստատող իր առաջին փաստաթուղթը։

Դերերում

Արձագանքներ և քննադատություն 
Ֆիլմը դրական արձագանքների է արժանացել քննադատների կողմից։ Rotten Tomatoes կայքում ֆիլմի 164 ակնարկներից 148-ը դրական են, 90 % հավանությամբ (7,89 գնահատական 10-ից)։

Ծանոթագրություններ

Արտաքին հղումներ 
 

2018 ֆիլմեր
Արաբերեն ֆիլմեր
2018 դրամա ֆիլմեր
2010-ականների դրամա ֆիլմեր
Իրական դեպքերի հիման վրա նկարահանված ֆիլմեր